b'\n_START_ARTICLE_\nLypsykone\n_START_SECTION_\nSankolypsykone\n_START_PARAGRAPH_\nNiin sanotuissa sanko- eli kannulypsykoneissa on sek\xc3\xa4 itse lypsinosa ett\xc3\xa4 pienehk\xc3\xb6 maitos\xc3\xa4ili\xc3\xb6. Sangon t\xc3\xa4yttyess\xc3\xa4 se tyhjennet\xc3\xa4\xc3\xa4n s\xc3\xa4ili\xc3\xb6\xc3\xb6n tai tonkkaan. T\xc3\xa4llaisia lypsykoneita varten parsinavetoihin on asennettu paineilmaputkia kytkent\xc3\xb6ineen. My\xc3\xb6s esimerkiksi traktorin moottorin tuottamaa alipainetta voidaan k\xc3\xa4ytt\xc3\xa4\xc3\xa4, joten lypsy voidaan suorittaa esimerkiksi laitumella, eik\xc3\xa4 lehmi\xc3\xa4 tarvitse siirt\xc3\xa4\xc3\xa4 navettaan lypsett\xc3\xa4viksi. Sankolypsykone t\xc3\xa4ydent\xc3\xa4\xc3\xa4 putkilypsykonej\xc3\xa4rjestelm\xc3\xa4\xc3\xa4, kun syyst\xc3\xa4 tai toisesta jonkin lehm\xc3\xa4yksil\xc3\xb6n maitoa ei haluta p\xc3\xa4\xc3\xa4st\xc3\xa4\xc3\xa4 maitotankkiin.\n_START_SECTION_\nPutkilypsykone\n_START_PARAGRAPH_\nPutkilypsykoneessa parsinavettaan on asennettu alipaineilmaputken lis\xc3\xa4ksi maitoputki, joka kuljettaa lypsetyn maidon suoraan maitotankkiin. Putkilypsyss\xc3\xa4 k\xc3\xa4ytett\xc3\xa4v\xc3\xa4ss\xc3\xa4 lypsykoneessa on lypsinosa ja putki, jonka kautta maito kulkee varsinaiseen maitoputkeen.\n_START_SECTION_\nLypsyasema\n_START_PARAGRAPH_\nLypsyasemia on ollut maailmalla suurien karjojen navetoissa k\xc3\xa4yt\xc3\xb6ss\xc3\xa4 jo vuosikymmeni\xc3\xa4. Lypsyaseman toiminta perustuu siihen, ett\xc3\xa4 lypsyaikaan lehm\xc3\xa4t ajetaan asemalle, jossa ne lypset\xc3\xa4\xc3\xa4n ryhmitt\xc3\xa4in useilla eri lypsykoneyksik\xc3\xb6ill\xc3\xa4. Lypsyasemat voidaan jakaa kerta- eli er\xc3\xa4t\xc3\xa4ytt\xc3\xb6isiin takaalypsy- ja kalanruotoasemiin, sek\xc3\xa4 jatkuvat\xc3\xa4ytt\xc3\xb6isiin karuselliasemiin._NEWLINE_Takaalypsy- ja kalanruotoasemilla lyps\xc3\xa4j\xc3\xa4 ty\xc3\xb6skentelee pitk\xc3\xa4nomaisessa syvennyksess\xc3\xa4, jonka toiselle  tai molemmille sivuille lehm\xc3\xa4t tulevat. Syvennys mahdollistaa lyps\xc3\xa4j\xc3\xa4n ty\xc3\xb6skentelyn selk\xc3\xa4 suorana lehm\xc3\xa4n utareen asettuessa noin olkap\xc3\xa4iden korkeudelle. Kalanruotoasemassa lehm\xc3\xa4t asettuvat aseman rakenteiden ohjaamina vinottain takap\xc3\xa4\xc3\xa4 kohti lyps\xc3\xa4j\xc3\xa4\xc3\xa4 ja lypsin kiinnittyy el\xc3\xa4imen sivulta. Takaalypsyasemassa el\xc3\xa4imet seisovat takap\xc3\xa4\xc3\xa4 kohti lyps\xc3\xa4j\xc3\xa4\xc3\xa4 ja lypsin kiinnitet\xc3\xa4\xc3\xa4n takajalkojen v\xc3\xa4list\xc3\xa4. El\xc3\xa4inten takap\xc3\xa4\xc3\xa4n suojana on usein ter\xc3\xa4spelti ja sen alaosassa 15-20 cm leve\xc3\xa4 lantakouru. Lattian ja lantakourun v\xc3\xa4liin j\xc3\xa4\xc3\xa4 n. 60-70 cm korkea ty\xc3\xb6skentelytila.  _NEWLINE_Lypsyn alkaessa lyps\xc3\xa4j\xc3\xa4 avaa lypsyaseman portin ja p\xc3\xa4\xc3\xa4st\xc3\xa4\xc3\xa4 lehm\xc3\xa4t asemalle. Aseman rakenteet ohjaavat lehm\xc3\xa4t paikoilleen. T\xc3\xa4m\xc3\xa4n j\xc3\xa4lkeen lyps\xc3\xa4j\xc3\xa4 esik\xc3\xa4sittelee utareen pyyhkim\xc3\xa4ll\xc3\xa4 sen puhtaaksi kostealla liinalla. Bakteerien levi\xc3\xa4misen est\xc3\xa4miseksi lyps\xc3\xa4j\xc3\xa4ll\xc3\xa4 on v\xc3\xa4hint\xc3\xa4\xc3\xa4n yksi liina el\xc3\xa4int\xc3\xa4 kohti eik\xc3\xa4 likaista liinaa k\xc3\xa4ytet\xc3\xa4 toiselle el\xc3\xa4imelle. Ennen pyyhkimist\xc3\xa4 vetimiin voidaan suihkuttaa pesuainetta. T\xc3\xa4m\xc3\xa4n j\xc3\xa4lkeen lyps\xc3\xa4j\xc3\xa4 kiinnitt\xc3\xa4\xc3\xa4 lypsimet. Esik\xc3\xa4sittelyn ja kiinnitt\xc3\xa4misen v\xc3\xa4lisen ajan tulisi olla noin. 20-60 sekuntia, jolloin maidon herumisrefleksi ehtii kunnolla k\xc3\xa4ynnisty\xc3\xa4. Utareen tyhjentyminen kest\xc3\xa4\xc3\xa4 muutamia minuutteja. L\xc3\xa4hes kaikki uudet asemat on varustettu automaattisella lypsimen irrotuksella; lypsin mittaa maidon virtausta ja sen laskettua tietyn rajan alapuolelle  alipaine katkeaa ja lypsin irtoaa. T\xc3\xa4m\xc3\xa4n j\xc3\xa4lkeen vetimiin voidaan viel\xc3\xa4 suihkuttaa hoitoainetta. Kun kaikki samalla puolella asemaa olleet el\xc3\xa4imet on lypsetty, lyps\xc3\xa4j\xc3\xa4 aukaisee aseman etuportin ja p\xc3\xa4\xc3\xa4st\xc3\xa4\xc3\xa4 lehm\xc3\xa4t pois. T\xc3\xa4m\xc3\xa4n j\xc3\xa4lkeen lypsimet tarvittaessa pest\xc3\xa4\xc3\xa4n vesisuihkulla ja uusi er\xc3\xa4 p\xc3\xa4\xc3\xa4stet\xc3\xa4\xc3\xa4n sis\xc3\xa4\xc3\xa4n. Lypsynopeus er\xc3\xa4t\xc3\xa4ytt\xc3\xb6isell\xc3\xa4 asemalla on noin 2-4 lehm\xc3\xa4\xc3\xa4 lypsypaikkaa kohti tunnissa; 2 X 10 aseman (kymmenen lypsypaikkaa molemmin puolin) lypsynopeus olisi 40-80 el\xc3\xa4int\xc3\xa4 tunnissa. Lypsynopeuteen vaikuttavat el\xc3\xa4inten tuotostaso, rakenne ja terveys sek\xc3\xa4 lypsyaseman j\xc3\xa4rjestelyt ja lyps\xc3\xa4j\xc3\xa4n taidot.\n_START_SECTION_\nKarusellilypsyasema\n_START_PARAGRAPH_\nKaruselliasemalla lattian muodostaa hitaasti py\xc3\xb6riv\xc3\xa4 rengas, jonka p\xc3\xa4\xc3\xa4ll\xc3\xa4 ovat lypsypaikat. Lehm\xc3\xa4 tulee asemalle sis\xc3\xa4\xc3\xa4ntuloportista ja asettuu lypsypaikkaan. Renkaan kierrytty\xc3\xa4 lyps\xc3\xa4j\xc3\xa4n kohdalle t\xc3\xa4m\xc3\xa4 puhdistaa vetimet ja kiinnitt\xc3\xa4\xc3\xa4 lypsimen. Usein asemalla ty\xc3\xb6skennell\xc3\xa4\xc3\xa4n pareittain siten, ett\xc3\xa4 toinen puhdistaa ja toinen kiinnitt\xc3\xa4\xc3\xa4 lypsimet. Kierros jatkuu ja maidon virtauksen ehdytty\xc3\xa4 lypsin irtoaa automaattisesti. El\xc3\xa4imen tultua poistumisportin kohdalle se poistuu asemalta. Toisin kuin er\xc3\xa4t\xc3\xa4ytt\xc3\xb6isiss\xc3\xa4 asemissa, lyps\xc3\xa4j\xc3\xa4 saa ty\xc3\xb6skennell\xc3\xa4 paikallaan eik\xc3\xa4 h\xc3\xa4nen tarvitse k\xc3\xa4vell\xc3\xa4 edestakaisin lypsypaikkojen v\xc3\xa4lill\xc3\xa4. Karuselliasemissa saattaa olla kymmeni\xc3\xa4 lypsypaikkoja ja ne ovat er\xc3\xa4t\xc3\xa4ytt\xc3\xb6isi\xc3\xa4 nopeampia. Tekniikkansa ja suuren tilantarpeensa vuoksi ne ovat my\xc3\xb6s jonkin verran kalliimpia ja sopivat l\xc3\xa4hinn\xc3\xa4 suurten, satojen tai jopa tuhansien lehmien karjoihin.\n_START_SECTION_\nLypsyrobotti\n_START_PARAGRAPH_\nAutomaatti- eli robottilypsyn yleistymisest\xc3\xa4 huolimatta lypsyasemat ovat edelleen yleisi\xc3\xa4 etenkin suurissa karjoissa. Robottien k\xc3\xa4ytt\xc3\xb6kustannukset ovat asemalypsy\xc3\xa4 suuremmat, suurten el\xc3\xa4inm\xc3\xa4\xc3\xa4rien lyps\xc3\xa4minen on ty\xc3\xb6voimakuluineenkin asemalla halvempaa. Lypsytavan valintaan vaikuttavat tietysti my\xc3\xb6s ty\xc3\xb6voiman saatavuus, palkkakustannukset sek\xc3\xa4 maidontuottajan omat mieltymykset. My\xc3\xb6s Suomeen on viime vuosina rakennettu useita suuria lypsyasemanavetoita._NEWLINE_Uusinta lypsytekniikkaa edustavat robottilypsykoneet. Robottilypsykoneet toimivat ilman ihmist\xc3\xa4, ja lehm\xc3\xa4t voivat k\xc3\xa4yd\xc3\xa4 lypsyll\xc3\xa4 oman halunsa mukaan useammin tai harvemmin.'